Το λογότυπο του Ορφέα Ξάνθης μέχρι το 2022
Ο **Γυμναστικός Σύλλογος Ξάνθη** είναι αθλητικό σωματείο που εδρεύει στην πόλη της Ξάνθης στην Ελλάδα. Δραστηριοποιείται στο άθλημα του ποδοσφαίρου. Χρώματα του συλλόγου αποτελούν το κόκκινο και το άσπρο, το κίτρινο, το μαύρο και το ροζ.

Ο σημερινός σύλλογος δημιουργήθηκε το 2022 όταν ο Ορφέας Ξάνθης μετονομάστηκε σε **Γ.Σ. Ξάνθη**. Οι εντός έδρας αγώνες της ομάδας διεξάγονται στο Γήπεδο ΑΟΞ.

Ιστορία
-------

Το 1903 ιδρύθηκε ο **Μ.Γ.Σ. Ορφέας Ξάνθης** στην ομώνυμη πόλη η οποία τότε βρισκόταν στην επικράτεια της Οθωμανικής Αυτοκρατορίας. Ήταν γνωστή ως η ομάδα των αστών. Έπειτα διαλύθηκε και λειτούργησε ξανά το 1908.

Την δεκαετία 1925-1935 είχε δυναμικό τμήμα κλασικού αθλητισμού, το οποίο αναπτύχθηκε με πρωτοβουλία του Σοφοκλή Μάγνη, παλιού γυμναστή του Πανιωνίου Γ.Σ. της Σμύρνης, ο οποίος εγκαταστάθηκε εκεί μετά τη μικρασιατική καταστροφή. Ο Ορφέας μετείχε με αθλητές του στους Πανιώνιους Αγώνες το 1925 και 1927 καθώς και στο Πανελλήνιο πρωτάθλημα στίβου ανδρών 1926 στην Αθήνα.

Την περίοδο 1952–53 η ομάδα έφτασε ως την φάση των «16» του Κυπέλλου Ελλάδας, αποκλείστηκε όμως από τον Ηρακλή (ήττα με 3–0). Το 1955–56, ως πρωταθλήτρια της ΕΠΣ Θράκης μετείχε στον Βόρειο όμιλο της Β' προκριματικής φάσης με σκοπό την είσοδο στο Πανελλήνιο Πρωτάθλημα του 1955-56 (με αντιπάλους τους ΠΑΟΚ, Άρη και Δόξα Δράμας), δεν κατάφερε ωστόσο να πάρει την πρόκριση. Στις 7 Ιουνίου του 1967 συγχωνεύτηκε με την Ασπίδα Ξάνθης, με αποτέλεσμα να δημιουργηθεί ο Α.Ο. Ξάνθη.

Ο σύλλογος επανασυστάθηκε, ενώ από το 1983 ονομαζόταν «**Α.Ο. Ορφεύς Ξάνθης**». Εκείνο το διάστημα διέθετε και τμήμα πετοσφαίρισης. Το 1999 μετονομάστηκε σε «**Α.Ο. Ορφέας Puma Ξάνθης**». Από το 2006 ο Ορφέας αγωνιζόταν στον 1ο όμιλο της Δ' εθνικής, ενώ το 2009 κατέκτησε το 30ο Κύπελλο ΕΠΣ Θράκης για 8η φορά στην ιστορία του. Επίσης την περίοδο 2011-2012 κατέκτησε το 32ο Κύπελλο ΕΠΣ Θράκης. Την περίοδο 2015-2016 κατέκτησε το πρωτάθλημα της Α' κατηγορίας της ΕΠΣ Ξάνθης. Συμμετείχε στους αγώνες μπαράζ για την άνοδο στην Γ' Εθνική με αντιπάλους την Α.Ε. Διδυμοτείχου, τον Ηρακλή Καβάλας και τη Δόξα Προσκυνητών, όπου κέρδισε την άνοδο στην Γ' Εθνική, για πρώτη φορά στην ιστορία του, μετά την επανασύστασή του. 

Το 2022 παρότι είχε συμφωνηθεί να συγχωνευτεί με τον ΑΟΞ, τελικά υπήρξαν διαφωνίες και έτσι δημιουργήθηκε ο Γ.Σ. Ξάνθη (με μετονομασία του Ορφέα Ξάνθης, αν και στα χαρτιά ακόμη λέγεται ως Ορφέας Ξάνθης) κίνηση η οποία ωστόσο προκάλεσε διαμαρτυρίες από φιλάθλους του ΑΟΞ.

Η πρώτη χρονιά του Γ.Σ. Ξάνθη ήταν απογοητευτική καθώς τερμάτισε στην 13η θέση με 30 βαθμούς και υποβιβάστηκε στο τοπικό πρωτάθλημα της ΕΠΣ Ξάνθης.

Παραπομπές
----------

1. ↑  «Και εγένετο… Γ.Σ. Ξάνθης!». *Ξάνθη Sport*. 1 Νοεμβρίου 2022. Ανακτήθηκε στις 28 Δεκεμβρίου 2022.
2. ↑  Δύο άγνωστα έντυπα του Ελληνικού Μουσικο-Γυμναστικού Συλλόγου "Ορφέας" Ξάνθης.[*νεκρός σύνδεσμος*] opac.ems.gr
3. ↑  Τα 50 χρόνια ποδοσφαιρικής ιστορίας της Ξάνθης μέσα από ένα άρθρο 3.200 λέξεων του Κώστα Γιαλαμίδη Αρχειοθετήθηκε 2017-10-31 στο Wayback Machine. thrakisports.gr
4. ↑  «"Αθλητικός Κόσμος", τ.1-9/5/1926». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 27 Ιανουαρίου 2012.
5. ↑  «Η έδρα της Skoda Ξάνθης». Αρχειοθετήθηκε από το πρωτότυπο στις 28 Μαΐου 2010. Ανακτήθηκε στις 20 Μαρτίου 2011.
6. ↑  Greece - Mergers and Name Changes RSSSF
7. ↑  Απογραφή αθλητικών σωματείων και μητρώα προπονητών geodata.gov.gr